গত বছরের অভিজ্ঞতা থেকে ‘শিক্ষা’ নিয়ে আগেভাগেই দেশপ্রিয় পার্কের দুর্গাপুজোর ভিড় সামলাতে উদ্যোগী হল কলকাতা পুলিশ। বৃহস্পতিবার ওই পুজোমণ্ডপ পরিদর্শনে যান অতিরিক্ত পুলিশ কমিশনার (৩) সুপ্রতিম সরকার এবং ডিসি (এসিডি) গৌরব শর্মা।
বিপুল সংখ্যক দর্শনার্থীদের ভিড়ের ফলে গত বছর সপ্তমী থেকেই ওই পুজোমণ্ডপে দর্শনার্থীদের প্রবেশ বন্ধ করে দিতে হয়েছিল। পুলিশ এবং পুজো কমিটি সূত্রের খবর, এদিন মণ্ডপে দর্শনার্থীদের ঢোকা এবং বেরোনোর ব্যবস্থা নিয়ে পুলিশের আধিকারিকদের সঙ্গে উদ্যোক্তাদের বিশদে আলোচনা হয়েছে। আগামী সপ্তাহে সামগ্রিক ব্যবস্থাপনা চূড়ান্ত পর্যবেক্ষণ করতে ওই পুজোমণ্ডপে যাওয়ার কথা রয়েছে পুলিশ কমিশনার রাজীব কুমারের। প্রসঙ্গত, গত এক মাসে একাধিকবার দেশপ্রিয় পার্কের পুজোর উদ্যোক্তাদের লালবাজারে ডেকে পাঠিয়ে ভিড় সামলানো সংক্রান্ত বিষয়ে বিস্তারিত আলোচনা করেছেন পুলিশ আধিকারিকেরা।
সূত্রের খবর,এ বছর দর্শনার্থীদের দু’টি দিক দিয়ে মণ্ডপে ঢোকানোর পরামর্শ দিয়েছেন পুলিশ কর্তারা। যাঁরা রাসবিহারীর দিক থেকে আসবেন, তাঁদের উত্তর দিকের ফুটপাথ ধরে শরৎ বসু রোডে যেতে হবে। এরপর তিলক রোড এবং বিপিন পাল রোডের সংযোগস্থল থেকে রাস্তা পেরিয়ে পার্কে ঢোকা যাবে। অন্যদিকে, যে দর্শনার্থীরা গড়িয়াহাটের দিক থেকে আসবেন, তাঁরা দক্ষিণ দিকের ফুটপাত ধরে শরৎ বসু রোডে এসে রাস্তা টপকে পুজোমণ্ডপে ঢুকবেন। রাস্তার পুরোটাই বাঁশের ঘেরা থাকবে। পুলিশকর্তাদের একাংশের বক্তব্য, এ বছর দেশপ্রিয় পার্কের পুজো দেখলে হলে দীর্ঘক্ষণ বাঁশের ব্যারিকেডে অপেক্ষা করতে হতে পারে।